
La 1867, a doua zi după aşezarea dinastiei, (un vechiu 
deputat» traducea, tipărind-o la «Imprimeria Națională », 
din Bucureşti, opera lui Edouard Laboulaye despre 
liberalism, intitùlând-o «Partitul liberal, programma sa și 
viitorul său ». 

El declară că mântuise opera sa, menită să facă opoziție 
lui Cuza-Vodă «în preziua frumoasei revolutiuni române » 
din Februar 1866. N’ar fi tipărit lucrarea după «căderea 
Pharaonului român », dacă mar fi intervenit noi desiluzii. 
Dar, «când văzuiu iarăși intrigi și lupte la elecțiuni, dreaptă 
şi stângă în Adunanta Naţionala, albi și roşii ; pretins progres 
de o parte, pretinsă conservatie de alta, agresiuni la ur[nle 
şi vendicte personale, egoismul încărnat, cu un cuvânt toate 
calamităţile trecutului, represintate numai sub alte forme 
şi sub alte culori, când țara se zice dotată din nou cu o lege 
electorală pe baze largi şi cu o Constituţie din cele mai libe- 
rale, când, în virtutea acestor mari legi Corpurile Legiuitoare 
sunt convocate, când naţia așteaptă cu o impaciență atât de 
legitimă ca ele să stabile (sic) concordia şi pacea între ambele 
puteri ale Statului, executivă și legislativă, concordie şi pace, 
atât de zbuciumate în trecut, să organize[ze] administrația, 
să moralize[ze] justiţia, să realțe clerul, să reducă armata, 
să facă cum să avem instrucție publică, să introducă sistema 

cea mai economică în ameliorarea finanțelor, să spulbere 
ilusoriul şi să aşeze realul în responsabilitatea miniştrilor şi 
tutulor agenţilor lor, să facă a ne bucura în faptă de toate 
libertăţile cu garanţiile lor prescrise omului de legile naturii, 
care sunt legile lui Dumnezeu, să reformeze sistema fatală 
a lucrărilor publice, ca să putem realiza odată căile de comu- 
nicaţie sau arterele de viață materială şi morală, în fine, 
şi ceia ce este mai salutar și mai urgent, să caute toate mij- 
loacele posibile da ridica creditul în ţară spre a se putea 
forma asociațiuni şi constitui bance naționale, care apoi să 
încurage[ze] industria națională şi să împingă înainte comerțul 
indigen şi-așa să scăpăm de lipsa şi neaverea ce au îngenun- 
Chiat ţara », revine la ideia tipăririi. » 


In genere notele promise atacă regimul de «spoliare a 
Tezaurului public), de conrupere, a magistraților si agenţilor 
puterii, de «lovire a proprietății», — legea agrară -—, de « crime 
celebre, chiar asasinate ziua namiaza mare >, — omorul lui 
Barbu Catargiu, toate «constituționalmente >. Cameră şi Senat 
sunt « de porunceală) sau «servile», putând trece însă de la 
adulație la insulta creatorilor lor. Il jignește imitarea nesă- 
buită a străinătății, dar cu izgonirea «elementelor de ştiinţe 
exacte» din școala primară, redusă la trei clase, traducerea 
legilor «fără a le învesti cel puţin cu geniul şi natura limbii 
indigene », fiind astfel neînțelese pentru «funcţionarii şi 
magistrații în mare majoritate ignoranţi ». In armată se dă 
«cea mai mare importanță formelor, uniformelor si etiche- 
telor >, — se pare că aceasta priveşte noul sistem prusian 
supt Carol I-iu. «Un paznic de noapte este mai culpabil 
când, de exemplu, a salutat cu mâna stângă în loc de mâna 
dreaptă decât când sa comis nu departe de el un furt cu 
spargere; un soldat este mai penabil când nu va avea bar- 
bișonul după formular decât când nu va şti să mânuiască 
arma, un judecător va fi mai observat când nu se va înțoli 
cu toga străină decât când se va lăsa a se conrupe, decât 
când va răpi averea sau onoarea unui cetățean.) In presă 
el crede că tonul ziarelor de supt regimul trecut era ca al 
celor pariziene la 1852-3. 

De şi nu odată se atrage atenția că e vorba numai de un 
regim isprăvit, se poate ceti această condamnare, tot pentru 
«liberalism», a celui ce i-a urmat: «tot supt masca și prin 
limbagiul libertăţii veni apoi şi rr Februar» (p. XXXV). 
Poate chiar că în ironia asupra «guvernului constituțional » 
(p. XXXVII). se cuprinde şi noua stare de lucruri. « Paradele 
princiare », singurul rost al armatei după critic, ar părea să 
atingă si regimul lui Carol I-iu (p. XXXIX), însemnându-se 
cå astfel se cheltueste a patra parte din budget și acea șesime 
pentru şcoli e tot asa de criticată pentru că «se întreține o 
sistemă cu totul nouă şi necunoscută» (p. XL). «Atelierul » 
pentru «arta de a ne omorî între noi» pare a fi în legătură 
tot cu noile măsuri privitoare la oaste (p. XL). 

Expresia cea mai clară a nemulțămirii şi cu noua formă 
politică e, de altfel, în acest pasagiu: «Astăzi, după împli- 
nirea dorinților Românilor, ce avem oare mai mult decât 
ieri, înainte de împlinirea acestor dorinți? Adaosul nou al 
impositelor ? Aceasta știa s'o facă şi Cuza. Eu nu văz decât 
aceiași stare de lucruri, minus două puncturi capitale din trata- 
tele noastre cu Poarta: dreptul tutulor Românilor la tron, dreptul 
tronului de a declara războiu și a încheia pace» (p. LVII). 

Când e vorba de un tratat «cu unul din Statele vecine » 
care n'a fost supus Adunării, e vorba, evident, de concesiile 
făcute de noul Domn Turcilor. 

Deschis se spune la pagina IV: « Astă țară avea și ea, biet, 
o constituție 7mpusă, care se zicea luată după a Belgiei. Ce 
neruşinată parodie! Capul Statului trimese a încheia un 
tractat cu unul din Statele vecine şi nu numai nu consultă pe 
reprezintanții națiunii, dar nici chiar ministrul respectiv nu 
ştia nimic despre aceasta ». Ministrul demisionă îndată, (p. 1V). 

Ca şi Eliad, autorul e contra Domnului străin ereditar, idee 
«propagată prin demagogie, iar mai târziu consacrată printr'un 
plebiscit », ca să ajungă la o realizare supusă experienţei (p. XII). 

De altfel. naționalismul autorului merge așa de departe, 
încât, pe baza vechilor «tratate » el cere pentru România 
dreptul de războiu şi pace (p. XXXII, nota 1). Și am spus 
că el nu vede în copiarea legii belgiene în noua Constituţie 
decât o formă goală (p. XXxiii). 


IE 

In trecut el recunoaște în Tudor Vladimirescu pe acela care 
vrea «să alunge pentru totdeauna de pe tronul țării pe străi- 
nul fanariot » şi în mișcarea de la 1848 intenția de «a pro- 
testa contra protectoratului exclusiv » (p. LIV). 


Când pomenește lozinca «la legi noi oameni noi», care 
e a lui Kogălniceanu, tratat de «Jezuit», el, observă că 
autorul ei, «de mult procopsit ce este, nu știe nici româ- 
neste »: «legi nouă se zice, nu legi noi». El e contra înlă- 
turării «etății, cu toată experiența, rutina, capacitatea », pen- 
tru a se «arunca întreaga administrație -a țării în mânile 
copilăriei perturbatoare» (p. LV). « Talleyrand, Palmerston, 
chiar Cavour nu au murit în etatea de douăzeci de ani.» 
E contra regimului de « craidoni de cafeuri, de o parte, sca- 
matori sau panglicari, de alta» (p. LVI). 

De altfel, e fățiș pentru aristocrație: «aristocrație de 
talent, de merite, de instrucție, de ştiinţă, cu un cuvânt: 
de educaţie. Oricare alta este o «aischistocrație »1) (p. LVI). 

Dar se îndreaptă mai ales contra lui Cuza-Vodă. Și 
pamfletul nu lasă la o parte nici vieața privată a fostului 
Domn: « Meargă apoi mai departe, între în Palat și va vedea 
orgiile cele mai desfrânate şi mai criminale, primble-se prin 
suburbiile capitalei, şi-l va lua de ochi palate splendide ale 
concubinelor » (pp. XXVI-VI), 

Ura contra lui Cuza e aşa de mare, încât Domnul căzut 
e descris ca « vagabondul » care trece granița «cu sutele de 
milioane furate din tară». Ar voi să i se urmărească toţi 
ajutătorii şi prietenii şi să se împiedece orice apărare a unui 
regim care i se pare autorului asa de fatal (p. XXXV). 

Vom vedea că se întâlneşte și denunțarea condiţiilor în care 
a fost ucis primul-ministru Barbu Catargiu, având în tră- 
sură pe însuși prefectul de Poliţie. 

Mişcarea reprimată în lipsa Domnului, acea agitație pro- 
vocată de un regulament privitor la vânzătorii ambulanți e 
prefăcută în caricatura tragică pe care o înfățişăm în chiar 
cuvintele anonimului comentator al cărții franceze: « Când 
în fine acest guvern, perturbător din sistem, organiză prin 


1) Grec. xloxiorog, «cel mai mizerabil ». 

poliția sa o revoluţie de vagabonzi străini, preparând incen- 
diul și devastarea capitalei, sau pentru a justifica nouă inva- 
ziuni sau pentru a sparge casele publice și a li se răpi averile, 
sau Dumnezeu ştie pentru care cugete spurcate, când cetă- 
țenii informaţi de aceasta şi adunați pentru a merge să ceară 
de la Minister siguranța vieții și averilor lor sunt împuşcaţi 
şi omorîți de soldați, de jandarmi şi de vagabonzii deghi- 
zati, carii singuri au provocat revolta, când aceşti tâlhari 
patentati, împreună cu toți zbirii poliției, masacrau în dreapta 
şi în stânga părinți, mame, copii inocenți si pe strade cu 
totul depărtate de centrul conflictului » (p. XVI). Se regretă 
numai că Mitropolitul n'a procedat ca înaintașii săi din seco- 
lul al XVIII-lea, chemând prin sunetul clopotelor catedralei 
lumea la pedepsirea pretinșilor tulburători oficiali. El ar 
fi vrut aceasta şi atunci când «s'a comis un asasinat ziua 
namiaza mare, înaintea porții catedralei, în mijlocul manda- 
"tarilor națiunii, chiar în brațele capului Poliţiei, şi cu. toate 
astea criminalul a rămas încă ascuns» (pp. XIv—V). 

Adversarul lui Cuza-Vodă se ridică și împotriva indife- 
renței pe care a arătat-o capitala față de zilele de «2 Mai» 
şi «3 Avgust», când continuau petrecerile cu lăutari prin 
grădine. 

In deosebitele domenii ale trecutei Domnii iată învinuirile ce 
se aduc, semnalând răul unde este, născocindu-l unde lipseşte. 

Ca dovadă a lipsei de autoritate se pomenește faptul că 
«numai în capitală » au fost, «în timp de treisprezece luni, 
peste patru mii [de] furturi şi ucideri», cu adausul că Poliția 
însăşi și-ar fi avut partea (p. XV). 


Sprijinit pe ideea descentralizării, criticul e contra planului 
de «prefecturi centrale, propuse de guvern: mai întâiu patru, 
apoi şase, apoi Dumnezeu mai ştie câte, cu putere mare, 
cu atribuţii întinse, cu sume încentrate (sic), cu armată la, 
dispoziţia lor » (p. S. ; 

Nu lipsesc însă, într'o formă fireşte catei cb, observaţii 
drepte. Astfel vechilor alcătuiri rurale care au precedat la noi 
Statul li-ar corespunde «eclesiile sau democraţiile creştine, auto- 
nome, confederate », pe care scriitorul le scoate din Instituțiunile 

profetului Heliade, cu observaţia: « Dacă Statele Unite ar fi 
mai vechi decât această țară, am zice că ea le-a imitat» (p. XI). 

Toată administraţia financiară a lui Cuza e prezintată asa 
ca în raportul, de sigur nedrept sí pătimaş, al lui D. A. 
Sturdza după lovitura din Februar. Impozite prea grele şi 
risipa banului public i se par autorului caracteristica unei 
stăpâniri pe care Domnul însuşi ar fi pus această pecete. 
Se arată că, în ciuda cheltuelilor, drumurile au rămas tot 
așa de neîndestulătoare si proaste (pp. LX şi urm). 

Partizanul judecătorilor aleşi n'are încredere în cei numiți 
de o putere executivă cu interese de partid, şi personal sus- 
pecți. Se atacă până și cheltuelile pentru armată: « deasa 
schimbare a uniformelor militare, cumpărătoarea armelor, și 
furajul cailor, cu prețuri întreite și împătrite », relele « obiecte 
de echipament» (p. XXVI). 


Conservatorul e şi contra completei libertăţi religioase 
într'o ţară pândită de toţi vecinii (p. VIII). 

In ce priveşte secularizarea, admisibilă în principiu, i se 
aduce o îndoită critică: Averile s'au vărsat întrun Tezaur 
rău administrat, și noii şefi mănăstirești vor fi «agenți sala- 
riați ai guvernului » ca şi ceilalți (pp. IX—X). Inlocuitorii 
Grecilor, venind la Bucureşti cu o plângere cuviincioasă, 
ar fi foet izgoniți de «ministrul primar, supt escortă de 
baionete, în timp de noapte și pe gerul de foc», şi, ca răspuns 
la o interpelare, el ar fi spus: «Sunt salariaţii miei, şi fac cu 
dânşii ce voiesc» (p. X). ; 

Intre păcatele de acest fel se cuprinde călcarea testamen- 
telor pentru aşezămintele de binefacere (p. XV). Se povesteşte 
imposibilitatea de a mai fi găzduiți, în mănăstiri, călătorii 
cu cai, pentru că «guvernul» a luat orice mijloc de traiu 
pentru dânşii (p. XXVI). cutare mănăstire «are peste 15 mii 
ducați venit anual ». 


Dar atacul principal se îndreaptă, asupra atitudinii « guver- 
nului, spurcat de la cap până la picioare », față de autonomia 
Bisericii. Se critică sinodul, în care se impune «un regula- 
ment elaborat (sau tradus) de ministrul Cultelor » (p. XVI). 

Episcopii, «cari, după instituţiile conservate de secole», săreau 
peste anume trepte ca să fie aleși, sunt acuma numiţi (p. XV). 


IT. 


In fata politicei Domnului ales «din gunoiul cafeurilor » 
(p. LXIII), e lăudată aceea a Adunării, «acuzată de oligar- 
hică, de răuvoitoare, nefăcând decât chestiuni personale și 
împiedecând mersul lucrurilor în tară», pe când ea «ince- 
puse a reîntra în calea datoriilor sale, având tot de odată 
conștiința drepturilor sale», de şi Convenţia-i răpise ini- 
țiativa. I se datoresc: legea contabilităţii publice, legea comu- 
nală, a Consiliilor judeţene, care, ambele, ar fi fost « date 
la o parte». Ea ajunse să voteze în cele mai multe secțiuni 
legea electorală, pe când Ministerul face a trece ca urgente, 
în șase luni, legi mărunte, cu creditele extraordinare în cap,— 
aceasta şi pentru a putea învinui de neactivitate Adunarea. 
Ea ar fi intervenit contra înmulțirii funcţiilor și pensionă- 
rilor înainte de vreme, ca şi contra numirilor unor oameni 
fără merit. Ar fi cerut continuu budgete rânduite, numind 
o «comisie cu obligația d'a examina toate dosarele diferitelor 
Ministere și mai cu samă ale Ministerului de Finanțe», şi aflând 
acolo mari nereguli, acoperite cu aceea că «alte dosare sar fi 
înecat în undele unui râuşor). De aceea ar fi fost hotărită 
disolvarea ei prin «lovitura de Stat», înlocuind-o, după un 
plebiscit fără valoare, căci preoţii scriau, «ca pentru țărani » 
cu o « Cameră servilă ». Atunci numai, se decretară legile pentru 
Consiliile comunale şi judeţene, alături cu noua lege electorală, 
stabilind «răsvotul», la comună votul universal înecând pe 
ştiutorii de carte, în ciuda protestărilor (pp. XXVII—XXX). Nu 
lipseşte denunțarea «urnelor sparte». La judeţ, alegerea, cu 
două grade favorizează pe «ignoranti» (p. XL). Se prezintă, în 
dialog, combaterea candidaturii oficiale (p. XXX—1). 

Dizolvarea Adunării și plebiscitul se explică deci prin supă- 
rarea unui Guvern abuziv pentru că deputații « îi cereau neîn- 
cetat budgete regulate de veniturile şi spesele țării pe mai mulți 
ani trecuți, venituri ce se înghițeau la Casa Ministeriului de 
Finanţe ca în tonelul Danaidelor » (p. X; cf. p. I). Pentru a 

se îndreptăți apoi se întrebuințează, la acel plebiscit, presiunea 
unei administrații nou-numite sí chiar influența clerului 
superior şi a protopopilor asupra preoților de sate (p. X). 


III. 


O prezintare istorică a învățământului în curs de treizeci 
şi cinci de ani, «sistematic şi metodic), începe natural, cu 
Gheorghe Lazăr, relevându-se și rolul boierilor cari l-au 
sprijinit (p. XL). Ca produse ale primei ere, cu «acest singur 
Colegiu, fără sisteme, fără metode, fără nume pompoase : 
«ingineri (cingeniori»)) ca dd. Pleșoianul, Predidici sí alţii, 
profesori ca dd. Jieanul, Căpâţineanul, Gorjanul şi toți ceilalți 
ce s'au răspândit apoi în toate scoalele capitalei, în seminarii 
și în toată tara, cum şi peste Milcov, cari au fost acolo primii 
propagatori ai școlilor lancasteriene, ce pe atunci își aveau 
faima lor ». Ei dau, la rândul lor, administratori, funcţionari 
judecătorești, negustori, meșteri. Ca materii: « gramatica, 
aritmetica, geografia, algebra, trigonometria, aplicarea teoriilor 
de matematică la inginerie și la geografie astronomică, cum și 
regule de stil» (1bid.). «Era o revoluţie radicală, dar d'odată 
raționabilă și prudentă, care nu duce la anarhie. » Se laudă 
Gramatica lui Eliad, ziarul, traducerile, noua ortografie, prima 
revistă, Teatrul, şcoala filarmonică, refacerea Colegiului St. 
Sava, noile manuale, « scrise în stil limpede şi simplu și înțe- 
lese de tot elevul ». 

Aceasta se putea face cu un singur dascăl la patru clase pri- 
mare, având şi grija «candidaţilor judeţului >. Acum, doi la 
patru clase. «De ce să nu avem de fiecare literă câte un 
profesor?» Era atunci inițiativa profesorilor, voia de a lucra, 
«prin narațiuni, prin conversație, prin întrebări şi răspunsuri, 
prin exemple, prin explicațiuni ». Se îngăduia pregătirea 
«pentru clasa III și IV gimnasială » 

Autorul e contra suprimării şcolilor mixte. Dacă se face 
osebirea sexelor, spune el, « suprimaţi convieţuirea din case, 
din adunări, din petreceri, din toată societatea, sí la țărani 
mai vârtos, de pe strade, de la jocuri si danțuri, de la laboarea 
câmpului, de la custodia vitelor prin crânguri și păduri, 

unde solitutea (sic) este mái propice scandalului și unde 
înseși frumusețile naturii excită simțimintele cele mai pure 
şi mai inocente a deveni culpabile» (p. XVII). Critica se 
sprijine şi pe aceea că, afară de unele orașe, şcolile anume 
pentru fete mai nu există (îbid.). lar criticul recomandă o 
pregătire specială a fetelor sí «emanciparea femeii ». 

Nu-i place nici sistemul de militarizare a școlilor, cu 
«tactica militară» şi marsurile- marțiale, ca fiind încă o 
imitație străină, si el ni păstrează cuvintele, copilăreşti și 
copilăroase, care se cântau în cor; opune lui: 


« Acum au venit ora 
În coridor să intrăm 
Şi haine, şăpci, ghiozdane 
În cuier s'aninăm 
Rata plan (de patru ori)». 


nobilul imn al lui Eliad, Cântarea dimineții (p. XX—1). 

Iar, ca program, «la noi omul ísi pierde viața învățând cum 
să nu ştie nimic » (p. XLI). 

Sunt criticate Colegiile de judeţ, cerând ca, mai bine, «fie- 
căruia judeţ să i se lase întreg budgetul », și el revine la «toți 
junii aceia cari aleargă nebuni în Paris, ca să-și facă stu- 
dile şi educaţia » (p. XXI). 

Ar dori şcolile industriale: « școale reale sau tehnice », într'o 
țară unde (industria națională este necunoscută şi, de există 
pe ici, pe colo în mici fracțiuni, aceea nu este decât străină» 
(p. XXII). O cer «mulțimea râurilor şi pădurilor, mai ver- 
gine, munţii cu cea mai splendidă vegetație, paturagele 
(sic) de o imensă întindere, marmura, granitul, metalele şi 
tot felul de producțiune în abundență, ce întâlnim în tot 
locul » (pp. XXII—XXI1V). 

Dar învățământul dă numai candidați cerşitori la funcții. 
4 Junimea ce iese din şcoli, de cum știe abia să cetească rău și 
să scrie mai rău, pentru că atâta se învață în şcolile noastre, 
aleargă îndată după chiverniseală, vagabondând pe strade şi 
făcând la basete pe la miniștri și pe la intendenţii lor în capi- 
tală, iar, pe afară, întrând prin diferite cancelarii ca copiști, 
spre a se deprinde la abus, la spionagiu, la servilism. Câţi 

rămân pe din afară de cancelarii, întră ca scriitori pe la tot 
felul de speculanți » (p. XXIII). « Votul lor este votul pro- 
tectorilor şi patronilor lor.» De altfel, după Convenţie, 
«tara întreagă ajunse o birocraţie ». 

Dar anonimul e şi contra propunerii autorului tradus de 
a se lăsa şcolile, în legătură cu nevoile societății, pe sama 
comunelor (pp. XXIv—V). 

In amănunte, critică seminariile de şapte clase numai în 
cele două Capitale (in rest, patru), învățarea limbilor străine 
(şi literele greceşti) din prima clasă secundară, desființarea 
«sub-revizorului de clasă» și unirea a două judeţe supt un 
revizor, crearea a patru «revizori generali», «obligația impusă 
inspectorilor de a 3-a clasă a inspecta cel puţin două sute 
de şcoale de, câte patru ori într'un an școlar », lipsa de manuale, 
« împărțirea lecţiilor după zile si oare (pp. XLIX—L). 

In definitiv: «instruiți pe Români fie şi prin beciuri şi 
chilii şi apoi li esigiti Academii si Universități » (p. LI). iar 
nu «Francezi buni și Români răi, străini calzi, patrioți 
reci » (pp. L—LI). 

Intre imitații, se pune şi întrebuințarea cuvântului de 
doctor, de la «acela ce-ţi pipăie pulsul şi te face să scoţi limba», 
la avocatul care pledează (p. XXI). 


E criticată şi limba nouă «desformă (sic), desnaturată 
(sic ), scălâmbată, devenită «o macaronadă ridiculă, un îndoit 
galimatias » (p. XLII). Stilul codurilor e ridiculizat. Se râde 
şi de toate formele inovației. 

Ca teatru, «la început, se văzură pe scena Teatrului român 
opere clasice, ca Mahomet, ca Amphitryon, ca Viclenule lui 
Scapin, ca Misantropia şi Pocdinta, ca Zgárcitul, etc., etc.). 
Astăzi «după treizeci şi cinci de ani de progres, ne răs- 
fățăm în farse, ca Indiana, Charlemagne, în fabule, ca 
Princesa de Cacambo, şi în păpuşerii, ca Roza Magică, etc., 
etc., etc.» 

Literatura poetică e plângăcioasă, conrupătoare, «4 cân- 
tând orgiile sí infamiile unui despot îngălat >. Romancierii 
«sparg casele oamenilor). Unii istorici povestesc după « bas- 
mele spuse de tata cutare şi nenea cutare » (p. XLV). 

IV. 


Nici filosofia din Facultăţi nu-i place autorului, şi el se bucură 
că, în Franţa, aceste studii au prea puţini ascultători. 
-Germanii sunt dați ca model pentrucă au trecut la cele 
practice. 

Dar, în genere, pentru toate neajunsurile se găsește ca origine 
educația greşită făcută în străinătate, şi anume în lumea franceză 
robită şi degradată de al doilea Imperiu. Deci, clasa guver- 
nantă pare că aduce din Franţa numai « modele, etichetele, 
luxul, duelul, fanfaronadele, spionagiul, poliția secretă, legile 
imperfecte şi despotismul» (p. XXVII). Aceştia ar fi oamenii 
«cari făceau politică ziua și noaptea în Cafeul Voltaire di 
Paris» (ibid. ). 

Stricarea bunelor datini vine din vremea când sa 
dat tinerilor o cultură străină, trimeţându-i «încă din primele 
zile ale copilăriei lor a se spoi cu educaţie străină, departe 
de părinţii lor, neavând nici primele noțiuni despre istoria 
patriei lor si apoi a se returna (sic) într'însa pervertiți şi 
spoiți cu idei, cu doctrine, cu maimuțţării străine» (p. XIV). 

Ca origine a relelor aduse de «sugătorii laptelui parisian » 
(p. XLII). e arătată deci Franța imperială, acea Franţă care-i fu- 
sese zugrăvită «din copilărie» autorului, ca «focarul libertăților». 

Dar iată care ar fi adevărul: 

« Incatenați în măsurile administrative, impilați supt decre- 
tele imperiale, terorizați de spionagiile polițiene[ști], locui- 
„torii Parisului nu se mai bucură astăzi decât de libertăţile 
ce le acordă extrema condescendență a guvernului, în care 
sunt serbătorile « Boului gras » şi ale « mi-carâme-ului ». Și 
iată descripția, căreia nu-i lipseşte pitorescul: 

« Aici, la un unghiu de stradă, întrun balcon sau într”o 
fereastră a primului etagiu, un om travestit, cu o trompetă 
sau cu un corn în gură, întoană o muzică din cele mai supă- 
rătoare; trecătorii se opresc, se grămădesc, se îmbulzesc și 
fac toți pe gură-cască. 

«Dincoace, niste mascarade fără niciun rol, fără a 
intriga pe nimeni, aleargă în sus şi în jos pe trotoarul 
bulevardelor, 

«Mai dincoace, un bărbat mascat și deghizat în costum 
femeiesc, precum, vice-versa, o femeie, se expun la fluieratul, 
la râsul şi la batjocura craidonilor și țingăilor ce se tin droaie 
după dânșii. 

« Colo, un cavaler în forma unui saltimbanc (măscăriciu), 
călare pe un bidiviu à la don Quichotte, traversă stradele sí 
răspântiile fără a lăsa spectatorilor cel puţin plăcerea a râde de 
dânsul. 

« Dincolo, adecă pe strade, pe trotoare, pe piețe, pe punți, 
supt arcade o gloată de copii zbârciți îţi iau auzul cu bâzâitul 
unor cornuri ce fac un perpetuu charivari ; nasurile de coji 
de rac şi de cartoane desgustă până la greață. 

« Mai dincolo, apare apoi carul aurit al « Boului gras » sau 
al Spălătoreselor, care traversă capitala în toată splendoarea 
sa mitologică, şi în fine își iau cu toţii ziua bună de la libertăți 
până la anul viitor, prin danțul cancanului național. » 

« Mai la fiecare pas întâlneşte cineva la Paris un om care-i 
dă un anunț, astfel că, după o preumblare de câteva oare, 
se intoarnă acasă cu un maldăr de hârtii tipărite. Dar ce 
cetim în acele afişuri ? In unele că la restaurantul cutare sau 
cutare, pe strada, piața sau bulevardul cutare, se poate da 
un prânz complet de la 85 până la 100 centime, adecă de la 
go până la 120 de parale; în altele, că, în cutare magazin, 
care se bucură de un renume de secole și nemaculat », se 
vând veșminte pentru bărbați sau femei, în cutare, pălării, 
în cutare, încălțăminte, etc., etc. Se vând cu preţuri sí mai 
puțin de jumătate din valoarea lor reală. » 

Cu naivitate, se critică valoarea reală a cumpărătorii, şi, 
pentru oraşul cu 400.000 de străini, se fac și socoteli. de 
pagube, pe care Poliţia nu le opreşte (pp. XXXVI-—IX). 

Nu lipsește contrastul între atitudinea Parisului si a pro- 
vinciei (p. XXXIX). Il supără pe Românul nostru până şi 
plata prea mare a ţigărilor în gara din Strasbourg, nevoia, 
pentru un negustor străin, de a se adresa la Paris Caselor 
mari, care monopolizează comerțul » (p. V). 


Inainte de a recomanda o altă educaţie franceză care s'ar putea 
găsi în Belgia și Elveţia, țări de libertate, iată şi o caracterizare 

a poporului american, care nu poate porni decât dela un 
suflet înălțat prin cultura serioasă: 

«Admirabil popor, acel american! Popor tenace, care 
miroase încă a stare sălbatecă, care ține la drepturi şi lega- 
litate ca la alt lucru mare, care respectă legile primului legis- 
lator, ca odinioară Spartanii legile lui Licurg, care nu se 
schimbă cât de puţin la față după exemplul altor popoare- 
cameleoni, care nu soarbe din sorgintea nectariană a civili- 
zației europene, care nu se deşteaptă în a imita şi el măcar 
pe popoarele acelea ce îşi varsă sângele pentru libertate, 
pentru republică și care recad în tiranie, subscriind cu amân- 
două mânile monarhia cea mai absolută» (p. XXXIV; cf. și 
(p. XXXIX). 

Se laudă pe alături, deci, foarte mult acele țări cu limbă 
franceză, dar fără regimul absolutist al lui Napoleon al III-lea: 
Belgia și Elveţia (pp. LXVIN-—IX). 

De fapt, «pânea cea spre ființă» o poate căpăta o nație numai 
prin munca ei, căci, altfel, «în van veți instala pe Samoied în 
palatul Cezarului: el va dori de tinta (cortul) său; în van veți 
arunca pe Eschimos din barca sa sălbatecă în gondola vene- 
țiană: el va-risca a se duce afund» (p. LVH). «A impune 
unui popor să iasă de odată din datinile, din deprinderile, 
din instituțiunile, din înseşi tradițiunile sale ca să între în 
smorfuri străine, necunoscute, este a-l ameți, a-l despoia 
binişor de ce este al său propriu și a-l desnatura, este a-l 
pune în piele străină şi a-l omori» (ibid.). Căci, — şi 
aici definiția e întreagă şi dreaptă —: «natia este aceia care, 
în majoritatea sa, este de aceeaşi stirpe și are sau a avut legi, 
drepturi, instituțiuni ale sale proprii, care are autonomia sa, 
guvernul său, religia sa, limba sa, școlile sale, literatura sa; 
popor este massa de indivizi cari "locuiesc în aceeaşi țară 
sau pe același pământ») (ibid., nota 1). 


Cu o veche concepţie romană, anonimul e pentru reți- 
nerea pământului în puterea singurei nații creatoare, aseme- 
nea cu el însuși: «In tara noastră, de mult privilegiile sunt 
mai toate ale străinului. Unul singur mai rămăsese, de care 
se mai bucura indigenul: proprietatea în pământ, dar un 





1+ N. IORGA 14 


decret al Guvernului, din anii din urmă, prin care se acordă 
străinilor voia de a cumpăra pământuri în țară dete şi 
acestui privilegiu lovitura de moarte» (p. XXXIV). Câteva 
restricții i se par numai de formă. România nu e în starea 
asigurată a țărilor care-și pot permite această largă folosință. 
Acolo străinul află o țară deplin locuită, pe când la noi 
«populația are loc de ajuns a se întrei și împătri ». El merge 
asa de departe în grija sa, încât vede pe «indigen » pornind 
în lumea largă ca proletar. 

Astfel de îngăduinți sar putea da numai când în România 
ar fi o societate complectă și înfloritoare de 20.000.000 
(p. XLII). 

Se vede, apoi, în «fostul deputat» un mare proprietar 
expropriat, care nu se poate să se împace cu noua sa 
situație. | 

Răzimându-se pe teorii economice apusene, el pune temeiul 
proprietății în muncă, nu în pământ, și, astfel, țăranul fără 
pământ, spune el, nu este un «sclav». «Cine voiește a face 
pe țăran proprietar sângerându-i brațele într'o palmă de 
pământ, se declară de inimicul său.» E un «impostor 
oficial » «cine strigă: împroprietărirea ţăranului » (vorbă vagă 
şi necunoscută), fără creştere, fără instrucție, fără primele 
noțiuni de industrie și agricultură, fără deprindere sau încai 
gust la comerț, fără mijloace a-l pune în mișcare ». « Acela 
îi închide ochii astăzi cu o bucăţică. de pământ ca să-l amă- 
gească. "Țăranul să cumpere de la Stat, ca în Algeria, şi să 
tie samă pentru totdeauna. » 

In chestia rurală, nu-i place, de altfel, — după Eliad —, 
nici chiar reforma lui Constantin Mavrocordat, care ar fi 
prefăcut claca în şerbie și ar fi întărit fanariotismul 
(pp. SUI). In loc, ar trebui păstrate «resturile de viață şi 
de datine patriarcale ». 

“Țară agricolă, România nu produce cât în Apus, unde 
un pogon dă «mai multe sute de galbeni venit anual), 
capabil să asigure un confort «ce abia întâlnim la noi pe la 
proprietarii de zecimi [de] mii de pogoane» (p. XXI). În 
schimb, este un lux furnisat de străinii d'inăuntru şi de cei 
din afară (îbid.). Pe când ar trebui «şcoli agricole» și «ferme 

model» (p. XXV), ca acelea la care învățase Moldoveanul 
loan lonescu dela Brad. 

Forma, cu toate neologismele, ca «ecclesia», sau «toneli fără 
fund», ascunsă supt o ortografie latinizantă, e vioaie, învrâstată 
şi cu proverbe (lupul, de unde aleargă, cată să si mănânce»). 


Rămâne cu totul nehotărîtă întrebarea : cine e autorul unei 
lucrări, care, în forma aceasta de note risipite supt traducerea 
unei cărți franceze larg răspândite, reprezintă un curent real 
în societatea românească la sfârşitul Domniei lui Cuza-Vodă. 

Avem a face cu un adept al lui Eliad, care recurge la căr- 
tile, pline de ipoteze şi de viziuni, ale maestrului, dar nu pare 
să fie cel mai credincios ucenic al profetului, Rusu Lăcu- 
steanu. Grija de Biserică, Ecclesia, ar trimete la contele Scarlat 
sau Carol Rosetti, dar şi de libertatea ei acesta avea alte tradiții 
de familie, altă ținută și alt fel de a se exprima. Unele 
sănătoase idei conservatoare samănă cu ale: lui Constantin 
Creţulescu, fost ministru, autorul istoriei universale adop- 
tate după italieneşte și al câtorva mici studii originale, dar 
acesta n'ar fi scris așa despre Domnul Unirii 1). 


Adevăratul interes al cărții, oricui ar fi datorită, vine din 
aceea că ea se așează lângă scrierile lui Rusu Lăcusteanu, 
la Munteni, lui Dăscălescu dela Focşani, în Moldova, a lui 
Constantin Creţulescu din preajma lui Cuza-Vodă însusi, lui 
Quinezu de la Craiova, — şi “cred că voiu mai putea adăugi 
şi pe alții —, ca să arăte că în acei ani de prefacere, lângă ideo- 
logia hberală, era, pe urmele lui Eliad la unii, la alții indepen- 
dent, un curent traditionalist, conservator, care prezinta în aceste 
privinti un 492,051 744 mai potrivit cu tara, pe care, din neno- 
rocire, nu sa găsit un adevărat partid, popular! si plin de 
inițiativă, cu şefi ascultați și iubiți, care să-l sprijine, căci 
nu pot fi considerați ca atare nici câțiva mari boieri demodați, 
nici ideologii în vid ai junimismului. 


.1) Asupra lui v. memoriul mieu Începuturile istoriei universale la Români, în 
aceste Memorii, XX şi amintirile inginerului de mine Drăghiceanu, citat de d-l 
Virgil Drăghiceanu în lucrarea pe care i-a închinat-o acestei rude. 

